Η **Σοφία (Φαίη) Σκορδά** (Κιλκίς, 9 Φεβρουαρίου, 1980) είναι Ελληνίδα παρουσιάστρια και θεατρολόγος.

Πρώιμα Χρόνια
-------------

### Πρώτα Χρόνια και Σπουδές

Γεννήθηκε στις 9 Φεβρουαρίου 1983 στο Κιλκίς όπου και μεγάλωσε. Ο πατέρας της, Δημήτρης, ήταν ιατρός ακτινολόγος ενώ η μητέρα της, Εύα, είναι νηπιαγωγός. Θείος της είναι ο πρώην βουλευτής και υπουργός Γιώργος Φλωρίδης. Έχει έναν μεγαλύτερο αδερφό, το Νότη (γεν. 1978), που είναι ακτινολόγος. Σε ηλικία 18 ετών, εγκαταστάθηκε στην Ιταλία όπου σπούδασε αρχικά Διεθνείς Σχέσεις στο Πανεπιστήμιο της Μπολόνια και έπειτα έκανε μεταπτυχιακό στα Μέσα Μαζικής Ενημέρωσης

### Τηλεοπτικό ξεκίνημα

Το 2002, έχοντας επιστρέψει στην Ελλάδα και συγκεκριμένα στη Θεσσαλονίκη, ξεκίνησε να εργάζεται στη δημοτική τηλεόραση της πόλης το TV 100, ενώ παράλληλα εργαζόταν και στο τμήμα Δημοσίων Σχέσεων του Φεστιβάλ Κινηματογράφου Θεσσαλονίκης. Εκεί στο πλευρό της δημοσιογράφου και παρουσιάστριας Ελένης Κωνσταντίνου, και στο καθημερινό ψυχαγωγικό magazino του σταθμού, ξεκίνησε να εργάζεται αρχικά στην παραγωγή και εκτέλεση της εκπομπής σε ρόλους όπως μοντέρ και βοηθός ενδυματολόγου ενώ λίγο καιρό αργότερα ξεκίνησε το ελεύθερο ρεπορτάζ για τις ανάγκες της εκπομπής.

Στις αρχές του 2003, κι ενώ είχε πάρει συνεντεύξεις από καλλιτέχνες όπως η Μαρία Γκράτσια Κουτσινότα, η Μίλβα και ο Αλ Μπάνο, ακολουθεί μία συνέντευξη με τον σκηνοθέτη Παντελή Βούλγαρη η οποία τυγχάνει μεγάλης προβολής από τα μέσα μαζικής ενημέρωσης. Σύντομα αναλαμβάνει την παρουσίαση της στήλης των καλλιτεχνικών νέων στην εκπομπή που εργάζεται. Τη σεζόν 2003-2004 γίνεται για πρώτη φορά κεντρική παρουσιάστρια αναλαμβάνοντας την εβδομαδιαία lifestyle εκπομπή του TV 100 *La vie en rose* μαζί με τον Διογένη Μαριόλα.

Καριέρα
-------

Τον Οκτώβριο του 2004 ξεκίνησε να παρουσιάζει την εκπομπή *Καλημέρα* στη πρωινή ψυχαγωγική ζώνη του καναλιού Μακεδονία TV. Η εκπομπή διήρκησε δύο τηλεοπτικές σεζόν, μέχρι το 2006, με την ίδια να παρουσιάζει στο κοινό τα καλλιτεχνικά νέα της ημέρας, να φιλοξενεί στο πλατό της εκπομπής πρόσωπα του ΑΝΤ1 αλλά και πολλούς καλλιτέχνες στα πρώτα τους βήματα ενώ έκανε συνδέσεις με περιοχές ανά την Ελλάδα από τη Θεσσαλονίκη.

Τον Αύγουστο του 2006, δέχεται πρόταση από την τότε διευθύντρια προγράμματος του τηλεοπτικού σταθμού ALTER, Ζήνα Κουτσελίνη και υπογράφει συμβόλαιο συνεργασίας με το σταθμό. Μετά από ένα μήνα στις 4 Σεπτεμβρίου, βγαίνει στον τηλεοπτικό αέρα του ALTER παρουσιάζοντας στη μεσημεριανή ζώνη τη gossip εκπομπή *Πολύ μπλα μπλα* όπου η παρουσία της συνεχίζεται για τις επόμενες τέσσερις σεζόν, μέχρι τον Ιούνιο του 2010.

Το 2010 μαζί με τον τότε σύζυγό της, Γιώργο Λιάγκα υπογράφουν συμβόλαιο συνεργασίας με το MEGA, αναλαμβάνοντας στην πρωινή ψυχαγωγική ζώνη την εκπομπή *Πρωινό mou*. Η παρουσία τους στο MEGA θα συνεχιστεί για τρεις τηλεοπτικές σεζόν, μέχρι το 2013. Τη σεζόν 2011-2012, παράλληλα με τη δεύτερη σεζόν του *Πρωινού mou*, αναλαμβάνει και την παρουσίαση της 18ης σεζόν της ψυχαγωγικής εκπομπής *Mommy: Το παιδί μου κι εγώ* στην πρωινή ζώνη του Σαββατοκύριακου.

Το καλοκαίρι του 2013, Σκορδά και Λιάγκας πήραν μεταγραφή για το κανάλι ΑΝΤ1 και για τις επόμενες τρεις σεζόν, παρουσίαζαν τη πρωινή ψυχαγωγική εκπομπή *Το πρωινό*. Από το 2016 έως το 2021, αναλαμβάνει μόνη της τη παρουσίαση της συγκεκριμένης εκπομπής. Τη σεζόν 2021-22 παρουσίασε και πάλι την εκπομπή μαζί με τον Γιώργο Λιάγκα. Τον Ιούλιο του 2022, ανακοινώθηκε επίσημα η αποχώρηση της από τον ΑΝΤ1 ενώ λίγες μέρες μετά ανακοινώθηκε η μεταγραφή της στον τηλεοπτικό σταθμό ΣΚΑΪ. Εκεί, τη σεζόν 2022-2023 παρουσίασε τη πρωινή ψυχαγωγική εκπομπή *Πρωινό μας*. Τον Φεβρουάριο του 2023, παρουσίασε επίσης τα live cross battles του μουσικού show *The Voice of Greece*.

Τη σεζόν 2023-24 παρουσιάζει την εκπομπή *Fay's Time* στον ΣΚΑΪ.

Εξωτερικοί σύνδεσμοι
--------------------

* Πληροφορίες για τη Φαίη Σκορδά

Παραπομπές
----------

1. ↑  «Φαίη Σκορδά: Από το Κιλκίς και μαθήτρια του Έκο, έγινε λαμπερή παρουσιάστρια! Η άγνωστη ζωή της με αδημοσίευτες φωτογραφίες». Αρχειοθετήθηκε από το πρωτότυπο στις 16 Ιανουαρίου 2021. Ανακτήθηκε στις 16 Μαΐου 2019.
2. ↑  «Η επαγγελματική πορεία της παρουσιάστριας Φαίης Σκορδά». europost.gr. 10 Δεκεμβρίου 2021. Ανακτήθηκε στις 10 Δεκεμβρίου 2021.
3. ↑  «Φαίη Σκορδά: Το κοριτσάκι από το Κιλκίς που κατάφερε να ξεχωρίσει!». newsit.gr. 22 Οκτωβρίου 2010. Ανακτήθηκε στις 22 Οκτωβρίου 2010.
4. ↑  «Φαίη Σκορδά και Ευτύχης Μπλέτσας στο Μακεδονία TV το 2005– Σπάνιο υλικό». thecaller.gr. 29 Οκτωβρίου 2020. Ανακτήθηκε στις 29 Οκτωβρίου 2020.
5. ↑  «Mommy – Το Παιδί μου κι Εγώ με τη Φαίη Σκορδά». in.gr. 14 Οκτωβρίου 2011. Ανακτήθηκε στις 14 Οκτωβρίου 2011.
6. ↑  «Ανατροπή: Πρόσωπο – έκπληξη στο «Πρωινό» μαζί με τη Σκορδά». 29 Σεπτεμβρίου 2016. .
7. ↑  Newsroom. «Η επίσημη ανακοίνωση του ΑΝΤ1 για το «διαζύγιο» με τη Φαίη Σκορδά». *www.dikaiologitika.gr*. Ανακτήθηκε στις 9 Ιουλίου 2022.
8. ↑  «Φαίη Σκορδά: Το τρέιλερ της εκπομπής της μόλις κυκλοφόρησε - Αυτός είναι ο τίτλος της». *TLIFE*. 5 Σεπτεμβρίου 2022. Ανακτήθηκε στις 5 Σεπτεμβρίου 2022.
9. ↑  «The Voice: Η εντυπωσιακή είσοδος της Φαίης Σκορδά στο πρώτο live - "Θα κάνουμε παρέα και τα βράδια" | VIDEOS». *fthis.gr*. Ανακτήθηκε στις 18 Φεβρουαρίου 2023.
10. ↑  Newsroom (5 Σεπτεμβρίου 2023). ««FAY'S TIME» με την Φαίη Σκορδά: Πρεμιέρα τη Δευτέρα 11 Σεπτεμβρίου στις 11:50 | ΣΚΑΪ». *www.skai.gr*. Ανακτήθηκε στις 5 Σεπτεμβρίου 2023.